Werker vas ná rooftog by Pta-restaurantEen van die verdagtes word aangekeer kort ná die rooftog. Foto: Verskaf ŉ Vierde verdagte is oor die naweek in hegtenis geneem in verband met die rooftog by More-restaurant in Centurion verlede week. Kapt. Augustinah Selepe, polisiewoordvoerder, het aan Maroela Media gesê die 26-jarige verdagte is glo die broer van van die ander vier verdagtes wat Dinsdag op die restaurant in Clubview toegeslaan het. “Die verdagte werk by die restaurant. Hy het glo met sy broers gereël om sy werkgewers te beroof. Hy is deur sy selfoon aan die misdryf verbind,” het Selepe gesê. Arthur Crewe, woordvoerder van die sekuriteitsmaatskappy High Risk Unit, het destyds aan Maroela Media gesê Henk Roodts, een van hul sekuriteitswagte, was op pad na ŉ kliënt in Centurion en het verby die More-restaurant in Golflaan gery. Daar was ŉ gewapende roof aan die gang en een van die sekuriteitswagte het aan Roodts uitgewys dat die verdagtes in ŉ voertuig daar wegjaag. “Roodts het hulle agternagesit en ŉ skietgeveg het tussen hom en die vier verdagtes ontstaan. Hul motor kon nie verder ry weens die skade wat die koeëls aangerig het nie. Roodts het uitgeklim en hulle gewaarsku om nie verder te skiet nie. Hulle het egter aangehou,” het Crewe gesê. Roodts het een verdagte doodgeskiet, een gewond en die ander twee in hegtenis geneem. Roodts is ongedeerd ná die voorval. Die skietery het op die hoek van die ou Johannesburgweg en Hennopsweg plaasgevind. Daar is beslag gelê op ‘n donkerblou BMW en ŉ ongelisensieerde vuurwapen. Die vier verdagtes sal binnekort in die Pretoria-landdroshof verskyn op aanklagte van gewapende roof, poging tot moord en die besit van ŉ ongelisensieerde vuurwapen.